text: Første spadestik til fremtidens plejehjem
  18 oktober 2011 kl. 09.49
  Borgmester Tove Larsen tager tirsdag første spadestik til fremtidens plejehjem. En landsby med syv bo-enheder med boliger med fleksible vægge, så rummene kan indrettes efter beboernes ønsker og behov.
  Det nye plejehjem opføres ved Rise Plejehjem. Byggeriet skal danne inspiration fremtidens plejecenterbyggeri i Danmark og i Aabenraa Kommune.
  
  EDEN-filosofi
  Fremtidens plejehjem i Rise skal forene fleksibilitet og moderne velfærdsteknologi med EDEN-filosofien. En filosofi, der søger at gøre omgivelserne og hverdagen så hjemlige som muligt for beboerne.
  I midten af landsbyen bliver der opført en centerbygning med wellness, stort modtagekøkken og fællesrum/dagcenter. Centerbygningen skal også indrettes med blandt andet kontorer, personalefaciliteter og vaskerier.
  
  Flytter ind næste år
  Arealerne omkring byggeriet skal bidrage til landsbystemningen med blandt andet en sansehave og en lund af frugttræer.  
   
  Byggeriet, der får et samlet areal på 7834 m2, bliver energi-rigtigt, så det lever op til 2015-standarden. 
  Ifølge planen flytter de første beboere ind i efteråret 2012, og byggeriet står færdig i efteråret 2013.
  Tove Larsen får hjælp til det første spadestik af Svend Overgaard, formand for Domea Rødekro, og Svend Hansen, formand for socialudvalget i Aabenraa.
  